Dôvodová správa

A. 	Všeobecná časť
I.

Uznesením vlády Slovenskej republiky č. 1390/2002 z 18.decembra 2002 bol schválený Územný plán veľkého územného celku Trnavský kraj - Zmeny a doplnky roku 2002.

Územné plánovanie je nástrojom, ktorým sa:
a)  rieši priestorové usporiadanie a funkčné využívanie územia,
b)  určujú   zásady využitia územia,
c)	navrhuje vecná a časová koordinácia činností ovplyvňujúcich životné prostredie, ekologickú stabilitu, kultúrno-historickú hodnotu územia, územný rozvoj a tvorbu krajiny 
v súlade s princípmi trvalo udržateľného rozvoja.
 
Územným plánovaním sa vytvárajú predpoklady pre trvalý súlad   všetkých činností v území s osobitným zreteľom na starostlivosť o životné prostredie, dosiahnutie ekologickej rovnováhy a zabezpečenie trvalo udržateľného rozvoja, na šetrné využívanie prírodných zdrojov a na zachovanie prírodných, civilizačných a kultúrnych hodnôt.

     Podľa pôvodného znenia ustanovenia § 26 ods. 1 zákona č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov územné plány regiónov schvaľovala vláda Slovenskej republiky. Na základe zákona č. 416/2001 Z.z., ktorý novelizoval znenie § 26, prechádza schvaľovanie územných plánov regiónov do kompetencie samosprávnych krajov s účinnosťou od 1. januára 2003.

 Na základe § 27 ods. 1 stavebného zákona v prípade schválenia územnoplánovacej dokumentácie vládou, vláda vyhlási záväznú časť územnoplánovacej dokumentácie svojím nariadením. Ide totiž o regulatívy, ktoré sú:
a) záväzné nielen pre orgány štátnej správy, ale aj územnej samosprávy,
b) záväzným  alebo smerným podkladom na  vypracovanie  a schvaľovanie ďalších stupňov územnoplánovacej dokumentácie, na územné rozhodovanie a na vypracovanie  dokumentácie stavieb.

    V záväznej časti územnoplánovacej dokumentácie sa ustanovujú základné zásady usporiadania územia a limity jeho využitia. Vymedzujú sa tu tiež verejnoprospešné stavby, pre ktoré možno pozemky, stavby a práva k nim vyvlastniť alebo vlastnícke práva k pozemkom a stavbám obmedziť podľa § 108 a nasl. stavebného zákona. 

						ll.

Zhodnotenie súladu nariadenia vlády Slovenskej republiky s právom Európskej únie

V práve Európskej únie nie je problematika návrhu nariadenia vlády Slovenskej republiky upravená.
 Vzhľadom na to, že daná problematika nie je v práve Európskej únie upravená, nie je možné  určiť stupeň kompatibility s právnou normou Európskej únie, a z týchto dôvodov tabuľka zhody nebola spracovaná.

						lll.
				
Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č.183/1998 Z.z., ktorým sa vyhlasuje záväzná časť územného plánu veľkého územného celku Trnavský kraj o zmene a doplnení nariadenia vlády Slovenskej republiky č.216/1998 Z.z., ktorým sa vyhlasuje záväzná časť územného plánu veľkého územného celku Prešovský kraj v znení nariadenia  vlády Slovenskej republiky č. 679/2002 Z.z., je v súlade s Ústavou Slovenskej republiky, zákonom č.50/1976 Zb. o územnom plánovaní a stavebnom poriadku ( stavebný zákon ) v znení neskorších predpisov a ostatnými zákonmi.

Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 183/1998 Z.z., ktorým sa vyhlasuje záväzná časť územného plánu veľkého územného celku Trnavský kraj a o zmene a doplnení nariadenia vlády Slovenskej republiky č.216/1998 Z.z., ktorým sa vyhlasuje záväzná časť územného plánu veľkého územného celku Prešovský kraj v znení nariadenia  vlády Slovenskej republiky č. 679/2002 Z.z., nepodlieha prerokovaniu v Rade hospodárskej a sociálnej dohody Slovenskej republiky.   

                                                            lV.

Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 183/1998 Z.z., ktorým sa vyhlasuje záväzná časť územného plánu veľkého územného celku Trnavský kraj  a o zmene a doplnení nariadenia vlády Slovenskej republiky č.216/1998 Z.z., ktorým sa vyhlasuje záväzná časť územného plánu veľkého územného celku Prešovský kraj v znení nariadenia  vlády Slovenskej republiky č. 679/2002 Z.z., nebude mať priamy vplyv na štátny rozpočet, rozpočet obcí, rozpočet samosprávnych krajov, ani negatívny vplyv na zamestnanosť v regióne. 
Doložka finančných, ekonomických, environmentálnych vplyvov a dopadov na zamestnanosť bola súčasťou materiálu schváleného vládou SR Územný plán veľkého územného celku Trnavský kraj – Zmeny  a doplnky roku 2002, kde sa uvádza priamy vplyv spojený až so samotnou realizáciou konkrétnych zámerov, pričom úlohou územnoplánovacej dokumentácie je vytvorenie územných, funkčných a priestorových predpokladov pre ich rozvoj. Cieľom právneho predpisu však je postupne vylepšiť územné, technické a ekologické predpoklady pre vyvážený hospodársko-sociálny rozvoj regiónu.

Doložka zlučiteľnosti
právneho predpisu s právom Európskych spoločenstiev a právom Európskej únie

1.   Navrhovateľ právneho predpisu: vláda Slovenskej republiky

2.  Názov návrhu právneho predpisu: Nariadenie vlády Slovenskej republiky, ktorým sa mení  a dopĺňa nariadenie vlády Slovenskej republiky č. 183/1998 Z.z., ktorým sa vyhlasuje záväzná časť územného plánu veľkého územného celku Trnavský kraj a o zmene a doplnení nariadenia vlády Slovenskej republiky č.216/1998 Z.z., ktorým sa vyhlasuje záväzná časť územného plánu veľkého územného celku Prešovský kraj v znení nariadenia  vlády Slovenskej republiky č. 679/2002 Z.z.

3.	Záväzky   Slovenskej  republiky vo vzťahu k Európskym spoločenstvám a Európskej 
      únii

a)	problematika návrhu nariadenia vlády nepatrí medzi prioritné oblasti aproximácie práva uvedené v článku 70 Európskej dohody o pridružení - oblasť životné prostredie, ani medzi záväzky vyplývajúce z NPAA, Partnerstva pre vstup a screeningu a svojou problematikou priamo nepatrí ani medzi priority odporúčané v Bielej knihe
b)	nevyplývajú žiadne záväzky

4. Problematika   návrhu   právneho   predpisu:   nie  je   upravená   v   práve   Európskych
    spoločenstiev a práve Európskej únie

5.  Stupeň zlučiteľnosti návrhu právneho predpisu s právom Európskych spoločenstiev a
     právom Európskej únie: žiadna

6.  Gestor: bezpredmetné

7.	Účasť    expertov  pri    príprave   návrhu    právneho   predpisu   a   ich   stanovisko 
      k   zlučiteľnosti   návrhu   právneho  predpisu  s právom Európskych spoločenstiev a
      právom Európskej únie: bez účasti expertov

B. 	Osobitná časť

Článok I

 "Územný plán veľkého územného celku  Trnavský kraj - Zmeny a doplnky 2002" prispel k aktualizácii záväzných regulatívov funkčného a priestorového usporiadania územia  i   k 
aktualizácii zoznamu verejnoprospešných stavieb obsiahnutých v záväznej časti územného plánu veľkého územného celku Trnavský kraj. Prostredníctvom navrhovaného nariadenia vlády Slovenskej republiky bude záväzná časť územného plánu veľkého územného celku Trnavského kraja, ktorá bola v doteraz  platnej podobe vyhlásená nariadením vlády Slovenskej republiky č. 183/1998 Z.z., vyhlásená v podobe zahrňujúcej  uvedené  zmeny.

              Potreba nového znenia záväznej časti územného plánu veľkého územného celku Trnavský kraj a následne aj prijatia tohto návrhu nariadenia vlády Slovenskej republiky bola vyvolaná  snahou o dosiahnutie cieľov, podrobnejšie uvedených v nasledujúcom texte. 
Príloha č. 2 vychádza z pôvodnej prílohy, v ktorej došlo k týmto zmenám:

Novonavrhovaný záväzný regulatív - 1.1.1 spolu s novým znením regulatívov 1.4 a 1.5 v časti I. Záväzné regulatívy funkčného a priestorového usporiadania územia prílohy č. 2 má zabezpečiť  premietnutie regulatívov z nariadenia vlády Slovenskej republiky č. 528/2002 Z.z., ktorým sa vyhlasuje záväzná časť Koncepcie územného rozvoja Slovenska 2001 v oblasti celoštátnych a nadregionálnych súvislostí usporiadania územia, osídlenia  a rozvoja sídelnej štruktúry na území Trnavského kraja. Zmenou záväzného regulatívu v bode 1.3 v časti I. prílohy č. 2 sa sleduje ten istý cieľ.
 Znenie navrhovaného regulatívu 1.4  zodpovedá zneniu bodu 2.16 záväznej časti Koncepcie územného rozvoja Slovenska 2001. V porovnaní s materiálom "Územný plán veľkého územného celku Trnavský kraj - Zmeny a doplnky roku 2002" sa znenie regulatívu 1.4 dopĺňa o Leopoldov, ktorý z uvedeného materiálu v dôsledku technickej chyby vypadol.
              Pôvodný bod 1.6 bol vypustený na základe premietnutia regulatívov z nariadenia vlády Slovenskej republiky č. 528/2002 Z.z., ktorým sa vyhlasuje záväzná časť Koncepcie územného rozvoja Slovenska 2001 v oblasti celoštátnych a nadregionálnych súvislostí usporiadania územia, osídlenia  a rozvoja sídelnej štruktúry na území Trnavského kraja. V zmysle Koncepcie územného rozvoja Slovenska  2001 je totiž podporovaný rozvoj centier prvej až piatej skupiny – rovnako sú centrá ponímané a štrukturované aj v novonavrhovaných bodoch 1.4  a 1.5. Rozvoj a postavenie centier osídlenia hierarchicky nižšieho, tj. lokálneho významu (vidieckych centier osídlenia) boli obsahom bodu č.1.6 nariadenia vlády č.183/1998 Z.z., ktorý  významovo nahrádza novonavrhovaný bod 1.12.
Novonavrhované záväzné regulatívy 1.9 až 1.12 v časti I. prílohy č. 2 majú zabezpečiť  premietnutie regulatívov z nariadenia vlády Slovenskej republiky č. 528/2002 Z.z., ktorým sa vyhlasuje záväzná časť Koncepcie územného rozvoja Slovenska 2001 v oblasti rozvoja vidieckeho priestoru a vzťahu medzi mestom a vidiekom na území Trnavského kraja.
Nové znenie záväzného regulatívu v bode 2.8 spolu s novými regulatívmi v bodoch 2.13 až 2.15 v časti I. prílohy č. 2 má zabezpečiť  premietnutie regulatívov z nariadenia vlády Slovenskej republiky č. 528/2002 Z.z., ktorým sa vyhlasuje záväzná časť Koncepcie územného rozvoja Slovenska 2001 v oblasti rozvoja rekreácie a turizmu.
Novonavrhované záväzné regulatívy označené ako body 4.5 až 4.7 riešia premietnutie regulatívov z nariadenia vlády Slovenskej republiky č. 528/2002 Z.z., ktorým sa vyhlasuje záväzná časť Koncepcie územného rozvoja Slovenska 2001 v oblasti zachovania, zhodnotenia  a využívania kultúrneho dedičstva. 
Doplnenie nových záväzných regulatívov v bodoch 5.6 až 5.8 a v bodoch 6.9 a 6.10 má zabezpečiť premietnutie regulatívov z nariadenia vlády Slovenskej republiky č. 528/2002 Z.z., ktorým sa vyhlasuje záväzná časť Koncepcie územného rozvoja Slovenska 2001, v oblasti poľnohospodárskej výroby a lesného hospodárstva.
Kapitola ťažby (bod 7) sa rozširuje o oblasť priemyselnej výroby a dopĺňa sa o novonavrhované body 7.7 až 7.10, čím sa premietnu regulatívy z nariadenia vlády Slovenskej republiky č. 528/2002 Z.z., ktorým sa vyhlasuje záväzná časť Koncepcie územného rozvoja Slovenska 2001, v oblasti priemyslu a stavebníctva. Navyše bod 7.8 sa rozširuje o bod 7.8.1 s cieľom zakotviť podporu rozvoja priemyselného parku Trnava-Zavar  - závodu na výrobu automobilov ako to vyplýva zo schváleného Územného plánu veľkého územného celku Trnavský kraj – Zmeny  a doplnky roku 2002 schváleného uznesením vlády SR č 1390/2002 zo dňa 18.decembra 2002.
Novonavrhované body 9.1.8 písm. i) až l) vyplývajú z nutnosti rozčíriť a spodrobniť bod 9, tj. oblasť cestnej infraštruktúry o časť cestných komunikácií a objektov pre potreby uvažovaného priemyselného parku.
Pozmenené znenie bodu 9.1.10 a novonavrhované body 9.1.11 až 9.1.14 súvisia s premietnutím záväzných regulatívov z nariadenia vlády Slovenskej republiky č. 528/2002 Z.z., ktorým sa vyhlasuje záväzná časť Koncepcie územného rozvoja Slovenska 2001, v oblasti rozvoja nadradeného dopravného vybavenia. S tým istým účelom boli navrhnuté i body 9.2.9 a 9.2.10 pre úsek železničnej dopravy.
Pre podporu realizácie zámerov priemyselného parku v zmysle schváleného Územného plánu veľkého územného celku Trnavský kraj – Zmeny a doplnky roku 2002 je navrhovaná i úprava bodu 10.1.6.
Hlavné dôvody pre obstaranie zmien a doplnkov premietnuté do nových bodov 1.1.18 až 1.1.21 (Verejnoprospešné stavby dopravnej infraštruktúry) a do nového bodu 1.2.7 (Železničná doprava) v časti II. Verejnoprospešné stavby prílohy č. 2 vyplývajú z potreby podrobnejšie riešiť väzby dopravného napojenia priemyselného parku tak ako je vymedzené a definované schváleným Územným plánom veľkého celku Trnavský kraj – Zmeny a doplnky roku 2002. 

Článok II

V etape zapracovávania pripomienok uplatnených v rámci medzirezortného pripomienkového konania došlo pri technickej úprave materiálu k pozmeneniu pôvodného znenia novely k nariadeniu vlády Slovenskej republiky č. 216/1998 Z.z., ktorým sa vyhlasuje záväzná časť územného plánu veľkého územného celku Prešovský kraj. Nariadenie vlády Slovenskej republiky č.679/2002 Z.z. tak následne upravilo znenie prílohy č. 2 k nariadeniu vlády Slovenskej republiky č. 216/1998 Z.z. do podoby, ktorou sa narúša jeho nevyhnutná obsahová zhoda  so znením materiálu "Územný plán veľkého územného celku Prešovský kraj - Zmeny a doplnky roku 2001", ktorý bol schválený uznesením vlády Slovenskej republiky č. 637/2002.
Preto je potrebné vykonať uvedené zmeny a zosúladiť tak obidva materiály.

Článok III

Účinnosť nariadenia vlády sa navrhuje dňom 1. apríla 2003.